અમદાવાદ: રિયલ્ટી સેક્ટરમાં પાછલા કેટલાય સમયથી મંદીનો માહોલ પ્રવર્તી રહ્યો છે. હાઉસિંગ અને કોમર્શિયલ પ્રોજેક્ટ સેક્ટરમાં નબળી માગને કારણે તેની સીધી અસર રિયલ્ટી કંપનીઓની બેલેન્સશીટ ઉપર જોવા મળી છે. એક બાજુ બેન્કોનાં ઊંચાં વ્યાજ તો બીજી બાજુ માગના અભાવ વચ્ચે કોમર્શિયલ અને હાઉસિંગ સેક્ટર મુશ્કેલભરી સ્થિતિમાંથી પસાર થઇ રહ્યું છે. રોકાણકારોને પણ અપેક્ષા મુજબનું રિટર્ન નહીં મળવાને કારણે રિયલ્ટી સેક્ટરમાં રોકાણકારો રોકાણ ઘટાડી રહ્યા છે અને તેની અસર રિયલ્ટી કંપનીઓ ઉપર જોવા મળી રહી છે. મોટા ભાગની અગ્રણી રિયલ્ટી કંપનીઓના શેર્સમાં પાછલા એક વર્ષમાં નેગેટિવ રિટર્ન જોવા મળ્યાં છે. પાછલા એક વર્ષમાં રિયલ્ટી કંપનીઓના શેર્સમાં ૩૫ ટકાથી વધુનો ઘટાડો નોંધાયો છે.